দিনেদুপুরে শ্যুটআউট, বাড়িতে ঢুকে পয়েন্ট ব্ল্যাক রেঞ্জ থেকে গুলি ছাত্রীকে

নদিয়া: কৃষ্ণনগরে দিনেদুপুরে শ্যুটআউট (Shootout)৷ ফের হাড়হিম হত্যাকাণ্ডের ঘটনা। দ্বাদশ শ্রেণির এক ছাত্রীকে গুলি করে খুন করল এক যুবক৷ বাড়ির দোতলায় উঠে ওই ছাত্রীকে খুন করা হয় বলে খবর৷ তাঁর মাথায় গুলি করা হয় বলে অভিযোগ৷ কৃষ্ণনগরের মানিকপাড়া এলাকায় এই ঘটনা ঘটেছে৷ নিহত ছাত্রীর নাম ঈশিতা মল্লিক (Ishita Mallick)। দেবরাজ সিং (Debraj Singh) নামে এক যুবক এলোপাথারি গুলি চালায় বলে অভিযোগ।

কৃষ্ণনগরে (Krishnanagar) দিনদুপুরে গুলি করে খুন দ্বাদশ শ্রেণীর ছাত্রীকে। পুলিশ সুত্রে জানা গিয়েছে, অভিযুক্ত ব্যারাকপুরের (Barrackpur) কাঁচরাপাড়ার বাসিন্দা। প্রাথমিক তদন্তে জানা গিয়েছে, নির্যাতিতা এবং অভিযুক্ত পরস্পর পরিচিত ছিলেন। কাঁচরাপাড়ায় পড়াশোনার সময় পরিচয় হয় তাদের। সম্প্রতি, ওই ছাত্রী অভিযুক্ত ছেলেটির সঙ্গে যোগাযোগ বন্ধ করে দিয়েছিল বলে জানা গিয়েছে। স্থানীয় সূত্রে জানা গিয়েছে, এদিন দুপুরে আচমকাই এক যুবক ওই যুবতীর বাড়ির দোতলায় উঠে এলোপাথাড়ি গুলি চালায় বলে অভিযোগ। সূত্রের খবর, সোমবার ছাত্রীর বাড়িতে কেউ ছিলেন না। সেই সুযোগে দুপুর আড়াইটা নাগাদ তাঁর বাড়িতে ঢোকে দুষ্কৃতী এবং গুলি করে পালিয়ে যায়।

আরও পড়ুন: শিক্ষক নিয়োগ দুর্নীতি মামলায় পুরুলিয়ায় অভিযান ইডির

স্থানীয় সূত্রে খবর, ওই ছাত্রী কৃষ্ণনগরে আসার আগে কাঁচরাপাড়াতেই থাকত৷ ফলে, ওই যুবক ছাত্রীর পূর্ব পরিচিত বলেই সন্দেহ পুলিশের ৷ সম্পর্কের টানাপোড়েনের জেরেই এই হত্যাকাণ্ড কিনা, তা খতিয়ে দেখছে পুলিশ৷ আততায়ী যুবককে ধরতে আশেপাশের থানাগুলিকেও সতর্ক করেছে পুলিশ৷ শুরু হয়েছে নাকা তল্লাশিও৷

মৃত কিশোরীর দাদু জানিয়েছেন, ওই যুবকের বাড়ি উত্তর চব্বিশ পরগণার কাঁচরাপাড়ায়৷ মৃত ছাত্রীর সঙ্গে যুবকের পূর্ব পরিচয় বা সম্পর্ক ছিল কি না, তা জানার চেষ্টা করছে পুলিশ৷ আততায়ী যুবকের খোঁজে তল্লাশি শুরু করেছে পুলিশ৷