রাতের অন্ধকারে শুটআউট! কী কারণে হামলা?

আসানসোল: রাতের অন্ধকারে আসানসোলের কুলটিতে শুটআউট! সূত্রের খবর, শুক্রবার সন্ধ্যার পর বাইকে চড়ে পুরসভার এক কর্মীর পিছু ধাওয়া করে পরপর গুলি চালায় দুই দুষ্কৃতী। হাড়হিম করা সেই হত্যাকাণ্ডের ভিডিও ধরা পড়ল সিসিটিভি ক্যামেরায়। জখম যুবককে উদ্ধার করে ভর্তি করা হয়েছে হাসপাতালে। ইতিমধ্যেই শুরু হয়েছে গোটা ঘটনার তদন্ত। যদিও, এখনও পর্যন্ত পলাতক দুষ্কৃতীরা।

জানা গিয়েছে, গুলিবিদ্ধ যুবকের নাম জাভেদ বারিক। তিনি কুলটির থানার নিয়ামতপুরের রহমান পাড়ার বাসিন্দা। শুক্রবার রাতে বাড়ি ফেরার পথে গুলিবিদ্ধ হন জাভেদ। সিসিটিভি ক্যামেরার ফুটেজে স্পষ্ট দেখা যাচ্ছে, রাস্তায় দু’জন বাইক নিয়ে অপেক্ষা করছিল। জাভেদ সেখান দিয়ে হেঁটে যেতেই তার পিছনে ধাওয়া করে খুব কাছ থেকে কপাল লক্ষ্য করে গুলি চালায় দুষ্কৃতীরা। তারপর দ্রুত বাইক নিয়ে উধাও হয়ে যায়। গুলিবিদ্ধ অবস্থায় রাস্তায় লুটিয়ে পড়ে জাভেদ। তাঁকে দ্রুত উদ্ধার করে হাসপাতালে ভর্তি করা হয়।

আরও পড়ুন: সিসিটিভি বসাতে রাজ্য সরকারের দারস্থ সাউথ ক্যালকাটা ল’ কলেজ

কী কারণে এই হামলা, কারাই বা হামলা চালাল, সেসব উত্তর খুঁজছেন তদন্তকারীরা। আতঙ্কিত এলাকাবাসী।